Poole väiksem võimsus võimaldab poole väiksema õhutakistuse korral teoreetiliselt saavutada samasugust tippkiirust kui seni. Teoreetiliselt ei tohiks muutuda ka kiirendus, kui mass samuti kaks korda väheneb. Aga mis  saab mootori pöördemomendist? See väheneb kindlasti, ja ma kahtlustan, et rohkem kui kaks korda. Kui nüüd veel lisaks arvestada, et senisest suurem osa massist langeb tagasillale, muutub auto kiirendustel palju-palju stabiilsemaks. Mootori veojõud ei pruugi enam nii lihtsalt rehvide ja asfaldi vahelisest hõõrdejõust üle käia (ehk rattad nii lihtsalt enam kaapima ei hakka). Hullem veel, nagu ma loost aru sain, kasvavad ka pidurdustõhusus (pidurdusmaa lüheneb) ja stabiilsus. Kiil autopäras parandab  stabiilsust kiiretes kurvides. Samuti, kui ma ikka õigesti aru sain, on kitsa esirataste vahega autot kergem ebastabiilsest (ülejuhitavast) seisundist välja tuua. Kuidas neid mõjusid ka kokku ei arva, muutuvad autod praegusest veelgi stabiilsemaks, "mööda rööpaid" liikuvaks. Ehk tulemus on täpselt vastupidine Kirby loo alguses kirjeldatud, MotoGP võistluselt saadud "elava" võidusõidu muljele. Pealegi - ja see on minu meelest kõige halvem - väheneb oluliselt juhi oskuste osakaal.